laion/Wikipedia-Exotic huggingface dataset:
קייטי גריימס

קייטי גריימס (באנגלית: Katie Grimes; נולדה ב-8 בינואר 2006) היא שחיינית אמריקאית, סגנית אלופה אולימפית (פריז 2024) ופעמיים ברציפות סגנית אלופת העולם (בודפשט 2022 ופוקואוקה 2023) במשחה ל-400 מטר מעורב אישי. סגנית אלופת עולם (בודפשט 2022) במשחה ל-1500 מטר חופשי וזוכת מדליית ארד באליפות העולם (פוקואוקה 2023) במשחה ל-10 ק"מ במים פתוחים. גריימס נולדה וגדלה בלאס וגאס שבמדינת נבדה, ארצות הברית. מתאמנת בקבוצת סנדפייפרס בלאס וגאס, נבדה בהדרכתו של רון אייקן, לצדם של אלופים אולימפיים, קודי מילר, בואי בקר, אריקה סאליבן, בלה סימס וקלייר ויינסטין. במבחנים האמריקאים לאולימפיאדת טוקיו שנערכו באומהה, נברסקה, בחודש יוני 2021, סיימה גריימס במקום השני אחרי קייטי לדקי במשחה ל-800 מטר חופשי בתוצאה של 8:20.36 דקות, בהיותה בת 15, הייתה לספורטאית הצעירה ביותר במשלחת האמריקאית. במשחקים האולימפיים עצמם היא סיימה במקום רביעי בתוצאה של 8:19.38 דקות. בשלב המוקדמות היא קבעה תוצאה של 8:17.05 דקות ועלתה שנייה למשחה הגמר. באליפות העולם שנערכה בבודפשט, הונגריה ביוני 2022 זכתה גריימס בשתי מדליות כסף, במשחה ל-1500 מטר חופשי בשיא אישי חדש של 15:44.89 דקות, אחרי קייטי לדקי (15:30.15 דקות) ולפני לני פליסטר מאוסטרליה (15:57.61 דקות) ובמשחה ל-400 מטר מעורב אישי בשיא אישי חדש נוסף של 4:32.67 דקות, אחרי סאמר מקינטוש מקנדה (4:32.04 דקות) ולפני בת ארצה אמה ואיינט (4:36.00 דקות). נוסף לכך, היא סיימה במקום חמישי במשחה מים פתוחים ל-10 ק"מ בתוצאה של 2:02:37.2 שעות. באליפות העולם שנערכה בפוקואוקה ביולי 2023 זכתה במדליית ארד במשחה למים פתוחים ל-10 ק"מ בתוצאה של 2:02:42.3 דקות, אחרי לאוני בק מגרמניה (2:02:34.0 שעות) וצ'לסי גובקה מאוסטרליה (2:02:38.1 דקות). חמישה ימים לאחר מכן, היא סיימה במקום תשיעי במשחה שליחים משולב 4x1.25 ק"מ, חמישה ימים לאחר מכן, בתחרות בבריכה היא סיימה במקום שמיני מבשחה ל-1500 מטר חופשי בתוצאה של 16:04.21 דקות, בשלב המוקדמות היא קבעה תוצאה של 16:01.47 דקות ועלתה שביעית למשחה הגמר. חמישה ימים לאחר מכן, היא זכתה במדליית כסף במשחה ל-400 מטר מעורב אישי בשיא אישי חדש של 4:31.41 דקות, אחרי סאמר מקינטוש שקבעה שיא אליפות חדש של 4:27.11 דקות ולפני ג'נה פורסטר מאוסטרליה (4:32.30 דקות). באליפות העולם שנערכה בדוחה, קטר בפברואר 2024 סיימה במקום רביעי במשחה ל-5 ק"מ בתוצאה של 57:38.4 דקות, 1.6 שניות אחרי זוכת מדליית הארד ובמקום 15 במשחה ל-10 ק"מ בתוצאה של 1:57:39.4 שעות. באולימפיאדת פריז שנערכה בסוף יולי תחילת אוגוסט 2024 זכתה במדליית כסף במשחה ל-400 מטר מעורב אישי בתוצאה של 4:33.40 דקות, אחרי סאמר מקינטוש מקנדה (4:27.71 דקות) ולפני בת ארצה אמה ואיינט (4:34.93 דקות). נוסף לכך, היא סיימה במקום עשירי במשחה ל-1500 מטר חופשי בתוצאה של 16:12.11 דקות ובמקום 15 במשחה ל-10 ק"מ במים פתוחים בתוצאה של 2:06:29.6 דקות. 200 מטר חופשי: 1:57.55 דקות (2023) 400 מטר חופשי: 4:05.18 דקות (2023) 800 מטר חופשי: 8:17.05 דקות (2021) 1500 מטר חופשי: 15:44.89 דקות (2022) 200 מטר גב: 2:09.52 דקות (2022) 200 מטר פרפר: 2:08.77 דקות (2023) 400 מטר מעורב אישי: 4:31.41 דקות (2023) 400 מטר חופשי: 4:01.85 דקות (2022) 800 מטר חופשי: 8:12.20 דקות (2022) 1500 מטר חופשי: 15:42.05 דקות (2022) 200 מטר גב: 2:02.34 דקות (2022) 200 מטר פרפר: 2:04.16 דות (2022) 400 מטר מעורב: 4:27.11 דקות (2022) קייטי גריימס, ברשת החברתית אינסטגרם קייטי גריימס, באתר olympedia.org קייטי גריימס, באתר Swimrankings קייטי גריימס, באתר SwimSwam
מלחמת המקלונים (סדרת משחקים)

מלחמת המקלונים (באנגלית: Stick War) היא סדרת משחקי מחשב המכילה שני משחקים והרחבות שלהם (השלישי בשלבי בטא). המשחק הראשון יצא ב-2009, השני ב-2012 והשלישי באמצע 2022. המשחקים פותחו על ידי חברת Max Games Studios למכשירי אנדרואיד, ולמערכת ההפעלה Windows. עלילת המשחקים מתחילה בסיפור הראשון. הסיפור עוסק בממלכה אחת בשם Inamorta. הממלכה קרסה והתפצלה למספר שבטים, כאשר כל שבט הוקדש כולו לכלי נשק מסוים, החל מהקשת (שהוא הראשון שמקבלים) ועד הענקים (האחרון שמקבלים). השחקן במשחק מייצג את השבט שמשתמש בכל סוגי כלי הנשק, ורוצה להחזיר את Inamorta למעצמה שהיא הייתה פעם. מטרת השחקן במשחק היא לכבוש שבט אחר שבט בשביל ללמוד את דרכיהם ובסוף לשלוט בכל כלי הנשק. בסוף המשחק כל השבטים מחליטים שהם מתאחדים נגד השחקן, ולאחר תבוסתם כל מנהיגיהם מתאחדים נגדו. עלילת המשחק השני היא המשך ישיר לראשון. אחרי שהשחקן איחד את כל השבטים ברחבי המפה של המשחק הראשון, מתברר שיש המשך למפה מהחלק העליון שלה. החלק העליון נמצא בשליטת ממלכת הכאוס (Chaos), כשמלכתם היא מדוזה. מטרת השחקן במשחק השני היא להביס אותם, כאשר ממלכת הכאוס מכילה מפלצות ושאר דברים לא אנושיים, בניגוד למשחק הראשון. בכל המשחקים השלבים מתחלקים לפי אזורים במפה, כאשר המטרה היא להגיע מחלק אחד לחלק השני, ולעבור בכל השטחים שבדרך על מנת לכבוש את כל האזורים ולהבטיח שליטה מלאה. המשחק עצמו מתחיל בפסל האומה של השחקן, שמייצג את אומת השחקן, ובצידו השני של המפה ניצב הפסל של האומה שמשחקת נגד השחקן, שמייצג אותם. מטרת המשחק היא להרוס את הפסל של האויבים. אם הפסל של האויבים נהרס - האומה של השחקן ניצחה, והשלב הבא נפתח, אם הם ניצחו, אז השחקן צריך לחזור על השלב פעם נוספת. בשביל להרוס את הפסל על השחקן לקנות יחידות. את היחידות ניתן לקנות באמצעות זהב (ובמשחקים האחרים גם מנה או קריסטלים). זהב מפוזר במכרות זהב שניתן להשיג מהם זהב על ידי עבד. ברגע שצבא השחקן מספיק גדול - ביכולתו לתקוף את האומה השנייה. אם האומה השנייה הספיקה לארגן צבא - הם ילחמו זה בזה. במשחק יש שלושה מצבים: מצב לוחמה - כל היחידות (מלבד העבדים האחראים על הזהב) הולכים לתקוף. מצב הגנה - כל היחידות נשארים ליד הפסל של השחקן. מצב נסיגה - כל היחידות כולל העבדים הולכים לצדו האחורי של הפסל. ברוב המשחקים בסדרה קיימת האפשרות לקחת פיקוד על חייל ספציפי, ובכך לבצע גם פונקציות מיוחדות אותם אין החייל הרגיל שמתפקד על ידי המחשב עושה. החייל נשלט על ידי המקלדת, הג'ויסטק או מסך המגע, בהתאם למכשיר. מלחמת המקלונים - באנגלית: Stick War, המשחק הראשון לסדרה אשר יצא ב-2009 ל-Windows. מלחמת המקלונים 2 - באנגלית: Stick War 2, המשחק השני בסדרה וההמשך הישיר לראשון, אשר יצא ב-2012 ל-Windows. מלחמת המקלונים: אימפריות - באנגלית: Stick Empires, משחק אונליין שיצא ב-2012 ל-Windows. מלחמת המקלונים מורשת - באנגלית: Stick War Legacy, המשחק הראשון עם כמה שדרוגים, יצא ב-2015 לאנדרואיד. מלחמת המקלונים 3 - באנגלית: Stick War 3, המשחק השלישי בסדרה וההמשך הישיר לשני, יצא באמצע 2022 ל-אנדרואיד. אתר האינטרנט הרשמי של מלחמת המקלונים (באנגלית) Play Stick War Game on Stickpage.com, www.stickpage.com ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "מלחמת המקלונים (סדרת משחקים)".
בן בן ברוך

בן בן ברוך (נולד ב-4 בינואר 1982) הוא סטנדאפיסט, כדורגלן ושחקן ישראלי. בן ברוך נולד בקריית מנחם בירושלים וכשהיה בן 7 עבר עם משפחתו לבת ים. הוא למד בבית הספר תחכמוני ובתיכון רמת יוסף. בצבא שירת במרכז אב"ך בבה"ד 16 בצריפין, ובבית דפוס צה"לי. היה כדורגלן במכבי יפו, עד שנפצע בגיל 25. בן ברוך סיים תואר ראשון במנהל עסקים במכללה האקדמית תל אביב-יפו, ולאחר שעבד כסוכן מכירות בחברת ביטוח, הקים חברה בתחום הביטוח בשם "מגדלור" עם שותפו יוסי ארביב. לצד עבודתו, החל להופיע בבמות פתוחות. את הקריירה שלו, כסטנדאפיסט החל בשנת 2009. ב-2011 הופיע לראשונה בטלוויזיה בתוכנית "האוניברסיטה" ששודרה בקומדי סנטרל. בשנת 2015 בן ברוך פרסם סרטון פארודיה על השף אסף גרניט שצילם אז את העונה הראשונה של מהפכה במטבח, הסרטון הפך ללהיט ויראלי והגיע לכ-730,000 צפיות; נחשב לקפיצה גדולה בקריירה. קפיצה נוספת בקריירה שלו הייתה ב-2016, אז הופיע לראשונה עם קטעי הסטנדאפ שלו בתוכנית מלחמת המינים בערוץ 2. ב-2019 הוציא ספיישל סטנדאפ באורך של כחצי שעה שזכה למיליוני צפיות ביוטיוב. משנת 2021 כתוצאה ממשבר הקורונה, החל לשדר פודקאסט ראיונות בשם "המוג'ו של בן בן ברוך", שבו הוא מראיין, כהגדרתו, "אנשים מעניינים שעשו משהו גדול בחיים ומשתפים בסודות ובתובנות שלהם".ידוענים רבים השתתפו בפודקאסט זה, ביניהם: נפתלי בנט, איתמר בו גביר, ירון זליכה, גורי אלפי, דניס לויד, הצל, רון נשר, ג'ורדי ועוד. ההסכת מאופיין בפרקים ארוכים של בין שעתיים לארבע שעות. בשנת 2021 השתתף בן ברוך בסדרת הדוקו־ריאליטי "חיים של אבא", ששודרה ברשת 13, ובה חשף את חייו כאיש משפחה ואב לארבעה. בשנת 2023 הנחה את תוכנית האירוח "הערב אצל בן בן ברוך" ברשת 13. בשנת 2024 השתתף בתוכנית המציאות אוטו אוכל: VIP לצד אשתו שירן. בפברואר 2024 החל להשתתף בתוכנית הסטנדאפ והמערכונים "מועדון הסטנד-אפ" שמשודרת בכאן 11. ב-2015 השתתף בתוכנית מלחמת המינים. ב-2016 התארח ב"צומת מילר", פעם בתפקיד עצמו ופעם בדמות "און הגאון". ב-2017 השתתף בתוכנית אנחנו במפה. ב-2018 השתתף בתוכנית חיים שלי. ב-2020 השתתף בספיישל ה-VIP של נינג'ה ישראל והגיע למקום החמישי. בן ברוך נשוי ואב לארבעה, ומתגורר עם משפחתו בבת ים. הוא מקיים אורח חיים מסורתי-דתי, הכולל שמירת שבת וכשרות. לעיתים חובש כובע כתחליף לכיפה. אתר האינטרנט הרשמי של בן בן ברוך בן בן ברוך, ברשת החברתית אינסטגרם בן בן ברוך, במסד הנתונים הקולנועיים IMDb (באנגלית) הכירו את הסטנדאפיסט שהולך עם ציצית ומופיע בלי כיפה, באתר כיפה עדי פרי, "לאבא שלי היה מאוד קשה עם ההחלטה שלי, הוא לא הבין למה אני עושה את זה", באתר חדשות 13, 17 באוגוסט 2023 אסי גל, ‏פה בדיוק אני אמור להיות, באתר ‏מאקו‏, 16 ביוני 2022 בן בן ברוך (2011-10-12), בן בן ברוך - האוניברסיטה פרק 19.mpg, נבדק ב-2024-06-28 בן בן ברוך (2015-11-27), הסטנדאפיסט בן בן ברוך במחווה לשף אסף גרניט הגדול מכולם!!, נבדק ב-2024-09-25 המוג'ו של בן בן ברוך בן בן ברוך (2024-07-04), פודקאסט המוג׳ו של בן בן ברוך - דניס לויד 265 #, נבדק ב-2024-09-25 יהונתן קליין, ‏האם אבהות של מפורסמים מאתגרת יותר? סדרה חדשה מנסה לענות, בעיתון מקור ראשון, 3 באוקטובר 2021 בת ים - הזוית לא היכרתם - בן בן ברוך, סרטון בערוץ "בן בן ברוך", באתר יוטיוב (אורך: 05:00) ספיישל סטנדאפ - "מה השאלה?" בן בן ברוך עונה על הכל!, נבדק ב-2024-01-30
ג'ילבר נקאש

ג'ילבר נקאש (או ז'ילבר נקאש, בערבית: جيلبار النقاش, בצרפתית: Gilbert Naccache, ‏15 בינואר 1939, תוניס – 26 בדצמבר 2020, תוניס) היה סופר ופעיל שמאל יהודי תוניסאי. נקאש נולד בתוניס. היה חבר מייסד של תנועת "פרספקטיב", ארגון שמאל תוניסאי שפעל בשנות ה-60 וה-70. הוא נכלא ל-10 שנים על הפעילות האופזוציונית שלו והיותו פעיל פוליטי. בכלא כתב את ספרו המפורסם "קריסטל" על נייר סיגריות. בהמשך המשיך וכתב כמה ספרים נוספים, כולל תיאור מפורט של חווית הכלא שלו. הוא תמך בזכויות הפלסטינים ונותר ביקורתי כלפי ישראל עד מותו. נקאש היה פעיל בחברה האזרחית בתוניסיה לאחר מהפכת 2011 והעיד בפני ועדת האמת והכבוד. נפטר, בן 81, בפריז, ונקבר בבית הקברות היהודי בורג'ל בתוניס. Cristal : recit, Tunis : Editions Salammbo, 1982 Qu’as-tu fais de ta jeunesse? Itinéraire d’un opposant au régime de Bourguiba (1954-1979), suivi de: récits de prison, Tunis et Paris: Mots Passants, 2009 Le ciel est par-dessus le toit: nouvelles, contes et poèmes de prison et d’ailleurs, Paris: Editions du cerf, 2005 מדיה וקבצים בנושא ג'ילבר נקאש בוויקישיתוף ג'ילבר נקאש, ברשת החברתית פייסבוק ג'ילבר נקאש, ברשת החברתית Goodreads נפטר ג'ילבר נקאש – מהפכן תוניסאי ערבי-יהודי ואנטי-ציוני, באתר מק"י, 7 בינואר 2021 חסן סלמאן, מת ג'ילבר נקאש, יהודי תוניסאי שנאבק נגד הציונות, באתר שיחה מקומית, 28 בדצמבר 2020 Décès du grand militant de gauche Gilbert Naccache, Leaders (בצרפתית) Décès de Gilbert Naccache : Adieu Papy, ce monument de la dissidence tunisienne, La Presse de Tunisie, ‏2020-12-28 (ב־) Rania Ben Slimane, Tunisie: La Présidence du gouvernement rend hommage au militant Gilbert Naccache, Tunisie, ‏2020-12-26 (ב־) Fallece Gilbert Naccache, el histórico militante de la izquierda tunecina, La Vanguardia, ‏2020-12-26 (בספרדית) Samir Belhassen, Gilbert Naccache n’est plus | Tunisie Tribune, ‏2020-12-26 (ב־) Being Gilbert Naccache : A Tunisian life in politics and literature, Nawaat, ‏1609316550 ערך זה הוא קצרמר בנושא תוניסיה ובנושא סופרים. אתם מוזמנים לתרום לוויקיפדיה ולהרחיב אותו.
קופריון

קופריון (שם מדעי: Koparion) הוא סוג של דינוזאור תרופוד מקבוצת הקלורוזאוריה שהשתייך למשפחת הטרודוניים. המאובנים של הדינוזאור התגלו ב-1993 בתצורת מוריסון יוטה על יד המונומנט הלאומי דינוזאור משרידים בודדים של השיניים. הסוג תואר ב-1994 בידי החוקרים דניאל צ'ור (Daniel Chure) וברוקס בריט (Brooks Britt) כשמשמעות שמו: "κοπάριον" - סכין כירורגית קטנה. הסוג מכיל מין יחיד - Koparion douglassi, הקרוי לכבוד החוקר ארל דאגלס. הקופריון היה דינוזאור קטן יחסית שידוע רק משן מהלסת העליונה קצרה, מעוקלת וחזקה באורך 1.9 מ"מ וגובה 2 מ"מ והיא בעלת בסיסים נמוכים משוננים לאורכם, דבר המצביע על תזונה קרניבורית. עם זאת עקב גודלו הקטן כנראה שניזון רק מטרף קטן של זוחלים או חרקים. דינוזאור זה היה מבין הראשונים שבטרודוניים הידועים והיה קדום אף מהארכיאופטריקס, ראשון העופות. דבר זה יכול להצביע על קשר בין הטרודונים לבין אבולוצית העופות, מאחר שאולי הארכיאופטריקס התפתח מצאצאיו והוא מבין החברים הקדומים ביותר בקבוצה דיינוניכוזאוריה, לצד ממצאים מאובנים לא מזוהים של טרודונאי מסין. מדיה וקבצים בנושא קופריון בוויקישיתוף קופריון, באתר GBIF (באנגלית) Brochu, C.A., and Norell, M.A., 2000, "Temporal congruence and the origin of birds", Journal of Vertebrate Paleontology, 20: 197-200
פסגות האפוקליפסה

פסגות האפוקליפסה או פסגות אפוקליפסה או פסגות אפוקליפס (באנגלית: Apocalypse Peaks; מילולית: פסגות אחרית הימים) הן רכס גבעות באזור חוף פנל של ארץ ויקטוריה שבאנטארקטיקה. הגבעות ממוקמות ממזרח לרכס וילט, בין עמק בארוויק, לבין עמק בולהאם. שיא גובהן של הגבעות 2,360 מטרים מעל פני הים. שמו של רכס הגבעות ניתן לו על ידי משלחות חקר מטעם המרכז לחקר אנטארקטיקה ( Victoria University's Antarctic Expeditions; בראשי תיבות: VUWAE), של אוניברסיטת ויקטוריה מהעיר ולינגטון, שבניו זילנד. משלחת זו (VUWAE) חקרה את אנטארקטיקה בעונת המחקר (הקיץ האנטארקטי) שבשנים 1958–1959. זהן שם תאורי - הרכס נקרא כך, מאחר שבין הגבעות יש מדרונות דרדרת, אשר הזכירו לאנשי המשלחת את ארבעת פרשי האפוקליפסה.
אסיצרטופס

אסיצרטופס (שם מדעי: Asiaceratops; מילולית: "פרצוף מקורנן אסייתי") הוא סוג של דינוזאור ממשפחת הלפטוצרטופסיים אשר חי במשך הקרטיקון שלפני 125 עד 99 מיליון שנה מזמננו במזרח אסיה כשהממצאים שלו התגלו במונגוליה ובסין. לא כל החוקרים מכירים בסוג זה וחלק משייכים אותו לסוג הקרוב, מיקרוצרטוס. דינוזאור זה נקרא ב-1989 בידי החוקרים לב נסוב (Lev Nesov), ל. פ. קזנישקינה (L.F. Kaznyshkina) וגנאדי אולגביץ' צ'רנפנוב (Gennadiy Olegovich Cherepanov) על סמך מאובנים חלקיים שהגיעו מסין ומונגוליה שכללו חלקי גולגולת, שיניים, עצמות שוקית וצלעות, אשר שויכו למין Asiaceratops sulcidens (במקור נחשב למיקרוצרטוס). ממצאים מאוזבקיסטן כללו שרידי שיניים, חלקים מהגולגולת ועצמות מפורקות שונות. ממצאים אלה שויכו למין Asiaceratops salsopaludalis. עם זאת טיב הממצאים הנמוך הוביל חוקרים רבים לסווג את הסוג למוטל בספק. הדינוזאור המתואר היה בעל עטרה קצרה, מקור עבה כשל תוכי שהסתיים בבליטות שיניים, אשר עזרו לו לרעות מהצמחייה ששרעה במשך הקרטיקון: שרכים, ציקסיים ומחטניים שונים. אסיצרטופס, באתר GBIF (באנגלית)
הולסנפס

הולסנפס (שם מדעי: Hulsanpes) הוא סוג של דינוזאור ממשפחת הדרומאוזאוריים אשר התקיים במשך הקרטיקון העליון של מונגוליה לפני 75 עד 72 מיליון שנה מזמננו. דינוזאור זה התגלה במחצבי מאובנים בתצורות ברון גויוט (אנ') שבמדבר גובי במונגוליה והוא תואר ב-1982 מממצא אחד של שלם לא מושלם, שכנראה השתייך לפרט צעיר, בידי החוקרת הפולנית הלצ'קה אוסמולסקה (אנ'). שם הדינוזאור ניתן מהמילה: "Khulsan pes" כלומר: "רגל בסיס הולצן (Khulsan)". הממצאים שלו כללו שרידים של אחורי הגולגולת וכן שרידי עצמות מסרק וגפיים תחתונות בודדות שהארוכה שבהם הגיע לאורך 39 מ"מ. לא ברור כיצד חי אך ייתכן שדמיונו להלצ'קרפטור ומיקומם של גפיו הזכיר תנועה בדומה לאווזאים מודרניים ואולי הדינוזאור היה מותאם לצלילה מהירה במקווי מים. ככל הנראה הדינוזאור גם היה מכוסה נוצות. הוא התקיים לאורך הנהרות הקדומים במונגוליה של הקמפן שלפני 75 עד 72 מיליון שנה מזמננו ואולי ניזון מדגים ויצורי מים דומים. מדיה וקבצים בנושא הולסנפס בוויקישיתוף הולסנפס, באתר האנציקלופדיה של החיים (באנגלית) הולסנפס, באתר GBIF (באנגלית)
Willow Weep for Me

"Willow Weep for Me" (בעברית: "ערבה בוכה בשבילי") הוא שיר פופולרי שנכתב והולחן בשנת 1932 על ידי אן רונל. תבנית השיר היא AABA. רונל ציינה כי את ההשראה לשיר קיבלה בתקופה בה למדה במכללת רדקליף. היא התבוננה על עצי הערבה בגינת המכללה והחליטה לכתוב עליהם שיר. תחילה כל חברות ההוצאות לאור מאנו לפרסם את השיר בפורמט מסחרי מכמה סיבות. ראשית הוגש "Willow Weep for Me" על ידי סול בורנשטיין לחברות בהקדשה עבור אירווינג ברלין. אולם במקור רונל הקדישה את השיר לג'ורג' גרשווין, איתו התיידדה בתקופה בה למדו יחד ברדקליף. כשחפצה נפשה של רונל לפרסם את השיר חברות ההוצאה לאור סירבו לשנות את ההקדשה. שנית "Willow Weep for Me" היה שיר שנכתב על ידי אישה. בתקופה בה חיה תחום העיסוק של רונל היה מיועד לגברים בלבד. "Willow Weep for Me" ידוע בעיקר כסטנדרט ג'אז, לאחר שהוקלט לראשונה על ידי טד פיו ריטו באוקטובר 1932 ועל ידי פול ווייטמן בחודש שלאחר מכן. שניהם הפכו ללהיטי רדיו בסביבות דצמבר 1932. בשנות ה-50 פורסמו גרסתם של סטן קנטון וג'ון קריסטי . בשנת הקליט זמר הג'אז המפורסם, טוני בנט, גרסת כיסוי לשיר, שנכללה באלבום ''Tony Bennett on Holiday''. גרסה זו בוצעה בסגנון אקוסטי ושקט, בניגוד לגרסה המקורית והקצבית של השיר. זה היה להיט גדול עבור הצמד הבריטי צ'אד וג'רמי. בינואר 1965 גרסתם הגיעה למקום ה-15 בבילבורד הוט 100, ולמקום הראשון במצעד השירים העכשוויים למבוגרים. הוא נכלל באלבום Yesterday's Gone שלהם ובאוספים רבים שיצאו לאור לאחר מכן. פול ווייטמן עם איירין טיילור (1932) סטן קנטון עם ג'ון כריסטי (1946) ארט טייטום (1949) בילי הולידיי - Lady Sings the Blues ‏(1956) רד גרלנד - Groovy‏ (1957) פרנק סינטרה - Frank Sinatra Sings for Only the Lonely (1958) וינטון קלי - Kelly Blue‏ (1959) נינה סימון - The Amazing Nina Simone‏ (1959) סם קוק - Mr. Soul‏ (1963) לנה הורן - Feelin' Good‏ (1965) ג'ורג' בנסון - It's Uptown‏ (1966) וס מונטגומרי - Willow Weep For Me‏ (1969; פורסם לאחר מותו בשנת 1965) אוסקר פיטרסון והארי סוויטס אדיסון - Oscar Peterson and Harry Edison ‏(1974) אטה ג'יימס -After Time פול ווייטמן טד פיו ריטו צ'אד וג'רמי קרמל קאבר מידע על היצירה "Willow Weep for Me" באתר מיוזיק בריינז גרסאות נוספות ל"Willow Weep for Me" באתר SecondHandSongs Zimmers, Tighe, E. (2009). Tin Pan Alley Girl: A Biography of Ann Ronell. McFarland. pp. 19-22. Gioia, Ted (2012). The Jazz Standards. Oxford: Oxford University Press. pp. 460–462. ISBN 978-0-19-993739-4. The New Real Book (1988). Sher Music. p. 406. Gioia, Ted (2012). The Jazz Standards. Oxford: Oxford University Press. pp. 460–462. ISBN 978-0-19-993739-4. Whitburn, Joel (2002). Top Adult Contemporary: 1961-2001. Record Research. p. 51. "Mr. Soul - Sam Cooke | Songs, Reviews, Credits" (באנגלית אמריקאית). AllMusic. נבדק ב-2019-04-13.
רנדי טייט

רנדי טייט (באנגלית: Randy Tate; נולד ב-23 בנובמבר 1965) הוא פוליטיקאי אמריקאי, שכיהן כחבר בית הנבחרים של ארצות הברית מטעם מחוז הקונגרס התשיעי של מדינת וושינגטון בשנים 1995–1997. רנדי טייט נולד בעיירה קטנה במדינת וושינגטון וגדל בפרברי עיר סיאטל. הוא סיים לימודי קולג' עם התמחות באמנות. בשנת 1988 הוא סיים לימודי אוניברסיטה וקיבל תואר באמנות. טייט היה פעיל במפלגה הרפובליקנית. בשנים 1989–1995 טייט כיהן בבית הנבחרים של מדינת וושינגטון. בעקבות מערכת בחירות של שנת 1994 הוא נבחר לבית הנבחרים של ארצות הברית. כבר אחרי שנתיים בתפקיד הוא לא הצליח להיבחר מחדש והפסיד לאדם סמית' תוך קבלת 47% מהקולות. בהיותו בקונגרס, טייט היה נציג האגף השמרני של המפלגה. בין היתר הוא תמך בהצעת חוק שאוסרת למהגרים לא חוקיים לקבל ויזה במידה והם שוהים במדינה המעל לשנה. לאחר סיום הכהונה טייט התמנה למנכ"ל ארגון נוצרי Christian Coalition אך כבר בשנת 1999 נאלץ לעזוב את התפקיד בלחץ מייסד הארגון פט רוברטסון. רנדי טייט נשוי ומתגורר עם משפחתו בווירג'יניה. מדיה וקבצים בנושא רנדי טייט בוויקישיתוף רנדי טייט, באתר המדריך הביוגרפי של הקונגרס של ארצות הברית (באנגלית) סיכום פעילות פוליטית וסרטונים בהשתתפות רנדי טייט
נת'ניאל אטקינסון

נת'ניאל קיילב אטקינסון (באנגלית: Nathaniel Caleb Atkinson; נולד ב-13 ביוני 1999) הוא כדורגלן אוסטרלי המשחק בעמדת המגן הימני בהארטס ובנבחרת אוסטרליה. אטקינסון נולד בלונסטון, השוכנת בטסמניה שבאוסטרליה, והחל את הקריירה שלו בקבוצות נוער חובבניות מקומיות. בשנת 2016 הצטרף לקבוצת המילואים של מלבורן סיטי, ולקראת סוף עונת 2016/207 החל להתאמן עם הקבוצה הבוגרת, ששיחקה בליגת העל האוסטרלית. הוא ערך את הופעת הבכורה שלו בקבוצה הבוגרת ב-1 באוגוסט 2017, בניצחון קבוצתו 2–0 על פנניסולה פאואר במשחק הגביע האוסטרלי. ב-12 בינואר 2018 חתם על חוזהו המקצועני הראשון, כשחתם לשנתיים בקבוצה. בספטמבר 2020 חתם על חוזה לשנתיים בפרת' גלורי, אך חוזהו בוטל בהסכמה הדדית שלושה שבועות לאחר מכן בשל התפרצות מגפת הקורונה, והוא חתם לשנתיים נוספות במלבורן סיטי. ב-24 בדצמבר 2021 חתם על חוזה לשלוש עונות וחצי בהארטס מליגת העל הסקוטית, חוזה שנכנס לתוקף ב-10 בינואר 2022. אטקינסון שיחק בנבחרות הצעירות של אוסטרליה, וב-2019 היה אחד מארבעה שחקנים שהושעו מהנבחרת עד גיל 23 בשל התנהגות לא מקצועית. בקיץ 2021 השתתף עם הנבחרת האולימפית באולימפיאדת טוקיו, בה לא עברה הנבחרת את שלב הבתים. הוא זומן לראשונה לסגל הנבחרת הבוגרת במרץ 2022, לקראת משחקי מוקדמות מונדיאל 2022, וערך את הופעתו הראשונה ב-29 במרץ 2022, בהפסד 0–1 לערב הסעודית. ב-13 ביוני 2022 פתח בהרכב ושיחק 91 דקות במשחק פלייאוף העלייה למונדיאל 2022, בו ניצחה נבחרתו 5–4 את פרו בפנדלים. נכלל בסגל נבחרת אוסטרליה לטורניר מונדיאל 2022. נכלל בסגל נבחרת אוסטרליה לטורניר גביע אסיה 2023. מדיה וקבצים בנושא נת'ניאל אטקינסון בוויקישיתוף נת'ניאל אטקינסון, ברשת החברתית אינסטגרם נת'ניאל אטקינסון, באתר Transfermarkt נת'ניאל אטקינסון, באתר Soccerway נת'ניאל אטקינסון, באתר WorldFootball.net נת'ניאל אטקינסון, באתר National Football Teams נת'ניאל אטקינסון, באתר FootballDatabase.eu Corey Martin, Talented teenager motivated by soccer-mad family, The Examiner, ‏2016-01-13 (ב־Australian English) Andrew Cooling, Atkinson Trains With Melbourne City First Team – Slice of Cheese (באנגלית בריטית) Peninsula Power vs. Melbourne City - 1 August 2017 - Soccerway, us.soccerway.com Michael Lynch, Nathaniel Atkinson gets two-year deal with Melbourne City, The Sydney Morning Herald, ‏2018-01-12 (באנגלית) News - Squad Update, Perth Glory, ‏2020-09-23 News - Melbourne City Re Signs Atkinson Berenguer And Griffiths, Melbourne City, ‏2020-09-23 Match made in heaven for Nathaniel | Heart Of Midlothian Football Club, www.heartsfc.co.uk National call-up rewards Atkinson, The Examiner, ‏2017-01-31 (ב־Australian English) "Australia players banned after complaint". BBC Sport (באנגלית בריטית). נבדק ב-2022-06-21. Fresh faces & experienced Socceroos named as Australia gets set for Japan and Jeddah, Socceroos, ‏2022-03-17 (באנגלית) Socceroos FIFA World Cup Qatar 2022™ squad announced באתר Football Australia, ‏ 8 בנובמבר 2022 (באנגלית) Subway Socceroos AFC Asian Cup Qatar 2023™ Squad Revealed באתר Football Australia, ‏ 22 בדצמבר 2023 (באנגלית)
כדור תותח

כדור תותח הוא קליע עגול מחומר מוצק שאינו כולל מטען נפץ, שנועד לשיגור מכלי ירייה - רובה או תותח. כיום ירי כדורי תותח נעשה כתחביב ולהדגמות, על ידי חובבי כלי נשק היסטוריים. לכדורי תותח צורה של כדור שקוטרו קטן במעט מקוטר קדח הקנה ממנו הוא נורה. כדורי תותח נורים מקנה חלק קדח בלבד. כדורי התותח הראשונים היו עשויים אבן, אך עם ההתקדמות באיכות אבק השריפה הוחלפו כדורי האבן בכדורי ברזל יצוק. חומר נוסף ששימש להכנת כדורי תותח הוא עופרת. כדורי תותח שימשו כתחמושת מדויקת כנגד ספינות וביצורים, וכן כנגד כוחות גדולים בשדה הקרב. בשדה קרב יבשתי, ירייה מדויקת של כדור תותח לעבר ריכוזי כוחות גרמה לנפגעים רבים. הכדור עבר במהירות דרך הכוחות תוך שהוא מקפץ על הקרקע ופוגע בכל הנקרה בדרכו מבלי להעצר. גם החטאה קרובה של הכדור עדיין יכלה לגרום לפציעות. בירי על ביצורים יכלו כדורי תותח מברזל לבקע בקלות חומות אבן. באיטליה, פותחו מצדי כוכב על מנת להתמודד עם יכולת זו. ירי על ספינות עשויות עץ ביקע את גוף הספינה וחולל נזקים כבדים תוך מעבר הכדור דרכה. עם זאת, ברוב המקרים פגיעה של כדור תותח אחד לא הספיקה להטבעת ספינת מלחמה. עקרון הפעולה של כדורי התותח היה ניצול האנרגיה הקינטית המוקנית להם בירייה על מנת להרוס את מטרתם. טכניקה מתקדמת של שימוש בכדורי תותח הייתה חימום מקדים(אנ') של הכדורים לטמפרטורה גבוהה. שיטה זו הייתה יעילה במיוחד כנגד ספינות ומבני עץ שכן בנוסף לנזק הפגיעה המטרה גם הוצתה. כדור תותח חייב להיות קטן מקדח הקנה, שאחרת עלול הכדור לסתום את הקנה ולהביא לפיצוצו. כתוצאה מכך, במהלך ירייה הכדור "משתקשק" בקנה, וגורם לו לצאת מכיוון לקראת היריה הבאה. על מנת להימנע מבעיה זו פותח השימוש במנעלים ובמעטפות ניתקות אחרות לציפוי הכדור. קלע שרשרת ערך זה הוא קצרמר בנושא צבא. אתם מוזמנים לתרום לוויקיפדיה ולהרחיב אותו.